***οι απαντήσεις των ασκήσεων***

**1.** Η μητέρα του Νικόλα μπορεί να είδε κάτι που να την ενόχλησε. Δηλαδή, μπορεί να μην βγήκε αρκετά χαμογελαστή ή αρκετά όμορφη και γι’ αυτό να δυσαρεστήθηκε. Επίσης, μπορεί να φάνηκε η ακαταστασία του σπιτιού και γι’ αυτό να μην ήθελε να συνεχίσει ο γιος της να φωτογραφίζει. Είναι, ακόμη, δυνατόν να είδε στη φωτογραφία ορισμένα σημάδια του χρόνου στο πρόσωπό της, δηλαδή κάποιες ρυτίδες, και αυτό να την έκανε να νιώσει άσχημα. Για όλους αυτούς τους λόγους μπορεί να ενοχλήθηκε από τις φωτογραφίες του Νικόλα.

**2.** Ο λόγος είναι μακροπερίοδος σε αυτό το σημείο, επειδή ο συγγραφέας θέλει να μιμηθεί και να καυτηριάσει τον τρόπο ομιλίας των ανθρώπων όταν καβγαδίζουν. Δηλαδή, οι άνθρωποι σε αυτές τις περιπτώσεις διατυπώνουν τη μία πρόταση κατόπιν της άλλης, χωρίς να προσέχουν τι λέει ο συνομιλητής τους. Θέλουν, απλώς, να πουν ό,τι πιστεύουν και έτσι μιλάνε ακατάπαυστα και χωρίς να τους απασχολεί τι λέει ο άλλος. Έτσι, ο συγγραφέας σε αυτό ο σημείο έφτιαξε μια παράγραφο-πρόταση η οποία εμπεριέχει 66 λέξεις, για να μας δείξει τι γίνεται όταν υπάρχουν εντάσεις σε ένα παντρεμένο ζευγάρι, αλλά και να μας κάνει να χαμογελάσουμε με την αστεία κατάσταση που δημιουργείται και στην οποία κανείς δεν ακούει τι λέει ο άλλος.

**3.** Ο μικρός Νικόλας δεν είχε σκοπό να το βάλει κάτω. Την ώρα που κοιμούνταν οι γονείς του, πήγε στην αποθήκη, βρήκε τη σκάλα και την έφερε μέσα στο σπίτι. Αφού την τοποθέτησε προσεκτικά δίπλα στην ντουλάπα, ανέβηκε και … πήρε τη φωτογραφική του μηχανή. Καθώς, όμως, πήγαινε να κατέβει παραπάτησε και βρέθηκε φαρδύς πλατύς στο πάτωμα. Ευτυχώς, για εκείνον ήταν αργά τη νύχτα και έτσι οι γονείς του κοιμούνταν τόσο βαριά, ώστε δεν τον άκουσαν.

Δεν του έφτανε, όμως, αυτό. Έβαλε την σκάλα πίσω στην αποθήκη και βγήκε στη γειτονιά για να φωτογραφίσει ό,τι μπορούσε. Στο γειτονικό σπίτι είδε ένα εντυπωσιακό αυτοκίνητο. Πόσο άρεσαν τα αυτοκίνητα στον μικρό Νικόλα! «*Να μια ωραία φωτογραφία για το άλμπουμ μου*» σκέφτηκε και κατευθύνθηκε προς το γκαράζ του γείτονά του. Ωστόσο, τα πράγμα μόνο ως ρόδινα δεν εξελίχθηκαν. Ο γείτονας είχε φροντίσει να πάρει ένα σκυλί που δεν … αστειευόταν. Έτσι, όταν ο μικρός Νικόλας πλησίασε, άκουσε τα γαβγίσματα του ντόπερμαν! Τι ήταν να τα ακούσει! Φόβος τον κυρίευσε και έφυγε τρέχοντας προς το σπίτι του.

Από την άλλη, όμως, δεν είχε σκοπό να τα παρατήσει τόσο εύκολα. Μια φωτογραφία με το αυτοκίνητο του γείτονά του θα έπρεπε να προστεθεί στη συλλογή του. Έτσι, λοιπόν, πήγε στην κουζίνα του σπιτιού του, άνοιξε το σκουπιδοτενεκέ και … βρήκε ό,τι αναζητούσε! Ένα κόκκαλο! Με αυτό θα μπορούσε να αποσπάσει την προσοχή του σκύλου. Πράγματι, βγήκε ξανά έξω από το σπίτι του και κατευθύνθηκε προς το μέρος, όπου ήταν δεμένο το σκυλί. «Ε, ψιτ, σκύλε» είπε στο σκυλί που κοιμόταν με το ένα μάτι … ανοιχτό! «Ε, ψιτ, θέλεις ένα κόκκαλο;». Ο σκύλος, ασφαλώς, δεν είχε καμία αντίρρηση και έτσι ο μικρός Νικόλας κατόρθωσε να βγάλει τη φωτογραφία του.

Ευτυχισμένος που πέτυχε το στόχο του γύρισε στο σπίτι του, άφησε τη φωτογραφική του μηχανή μέσα σε ένα συρτάρι και έπεσε για ύπνο κατευχαριστημένος. Όταν οι φωτογραφίες του θα εκτυπώνονταν όλοι θα θαύμαζαν το ταλέντο του.

**4.** Εγώ ρώτησα αν μπορούσα να πάρω τη φωτογραφική μου μηχανή στο σχολείο (βουλητική) και η μαμά είπε πως ναι, αλλά έπρεπε να προσέξω (βουλητική) για να μη μου την κατάσχουνε (τελική).

Το απόγευμα, στο σπίτι, όταν γύρισε ο μπαμπάς απ’ το γραφείο του τού είπα ότι ήθελα να τον βγάλω φωτογραφία μαζί με τη μαμά (βουλητική). «*Άκουσε, Νικόλα*» μου είπε ο μπαμπάς, «*είμαι πολύ κουρασμένος, άφησέ με ήσυχο να διαβάσω την εφημερίδα μου*!» (βουλητική) […].

Την άλλη ημέρα ο μπαμπάς έδωσε τις φωτογραφίες, για να εμφανιστούν (τελική). Χρειάστηκε να περιμένω αρκετές ημέρες (βουλητική) για να τις δω (τελική) και ανυπομονούσα φοβερά. Τέλος, χτες βράδυ, ο μπαμπάς ήρθε με τις φωτογραφίες.

Η μαμά ήθελε κι εκείνη να τις δει (βουλητική) κι ο μπαμπάς τις της έδειχνε λέγοντας της: «*Σε περιποιήθηκε για τα καλά ο κανακάρης σου*!» και γελούσε. Η μαμά από την πλευρά της πήρε τις φωτογραφίες και είπε πώς ήταν καιρός να στρωθούμε στο τραπέζι (βουλητική).

**5.** *Αλσέστ*: Ε, Νικόλα άφησέ (1) με να δω λιγάκι την φωτογραφική σου μηχανή. Είπες ότι στην αγόρασε η γιαγιά;

*Νικόλας*: Ναι, η γιαγιά μου. Δώσε (2) μου το καινούργιο σου τάμπλετ, για να σου δώσω τη μηχανή. Αλλά, πρώτα καθάρισε (3) τα χέρι σου από τα βούτυρα και τις μαρμελάδες που σου άφησε το σάντουιτς που έφαγες!

*Ρούφους*: Παιδιά, με τι ασχολείστε. Επιτρέψτε (4) μου και μένα να δω. Α, μια φωτογραφική μηχανή! Σταθείτε (5) δίπλα από τη μπασκέτα, για να σας φωτογραφίσω.

*Νικόλας*: Όχι τώρα σε λίγο. Προς το παρόν αφήστε (6) με να τραβήξω μερικές πόζες από το προαύλιο.

*Αλσέστ*: Πάω να φωνάξω και τους υπόλοιπους. Εντ, Γκοφρουά, Ανιάν, Κλοταίρ μαζευτείτε (7) γρήγορα όλοι εδώ. Στον Νικόλα δώρισαν μια καταπληκτική φωτογραφική μηχανή.

*Γκοφρουά*: Σοβαρά; Παιδιά, ελάτε (8) όλοι, να βγάλουμε μια φωτογραφία!

*Νικόλας*: Εντάξει, λοιπόν. Νικήσατε. Ας βγάλουμε μια αναμνηστική φωτογραφία. Ποιος, όμως, θα μας βγάλει;

*Κλοταίρ*: Μην ανησυχείτε (9) θα σας βγάλω εγώ (ο Νικόλας δίνει στον Κλοταίρ τη μηχανή).

*Νικόλας*: Κλοταίρ, κοίταξε (10) μέσα από το μικρό ματάκι της φωτογραφικής μηχανής, για να μας βγάλεις.

*Κλοταίρ*: Ωραία, θα κοιτάξω. Μείνετε (11) όλοι ακίνητοι, αλλά ζωηρεύστε (12), αστειευτείτε (13) με τους φίλους σας, χαμογελάστε (14) λιγάκι, φωτογραφία βγάζουμε!

*Νικόλας*: Τέλεια! Ανιάν και Γκοφρουά, εσείς που είστε υπεύθυνοι για την ιστοσελίδα του σχολείου αναρτήστε (15) αυτή τη φωτογραφία εκεί, για να μας βλέπουν όλοι.

*οδηγίες προς τον/την εκπαιδευτικό*

Ο βασικός στόχος αυτής της ενότητας, η θεματική της οποίας είναι οι συσκευές, είναι να εξοικειωθούν οι μαθητές με αφηγηματικά κείμενα, να κατακτήσουν τις βουλητικές και τις τελικές προτάσεις, αλλά και να είναι σε θέση να σχηματίζουν τη Συνοπτική Προστακτική. Προς αυτή την κατεύθυνση, δίνουμε μια σύντομη αφήγηση στην οποία ο μικρός Νικόλας λαμβάνει ως δώρο από τη γιαγιά του μια φωτογραφική μηχανή. Με αφορμή αυτό το δώρο σχολιάζουμε τις σχέσεις του ζευγαριού, τις αντιθέσεις και τις διαφωνίες που ανακύπτουν ανάμεσά τους και τον τρόπο που αυτές επιλύονται. Μέσα από αυτή την ιστορία βλέπουμε τα βήματα τα οποία ακολουθεί η αφήγηση και σε αυτό μπορούμε να αναζητήσουμε τη συνδρομή και της προβολής Powerpoint.

Από τις ερωτήσεις οι οποίες σχετίζονται με το κείμενο η μεν πρώτη είναι μια ερώτηση δημιουργικής σκέψης. Σε αυτή οι μαθητές θα πρέπει από μόνοι τους να σκεφτούν τι θα μπορούσε να είναι αυτό που ενόχλησε τη μητέρα του μικρού Νικόλα και την ανάγκασε να κρύψει τη φωτογραφική μηχανή σε μια ντουλάπα. Το δεύτερο ερώτημα είναι περισσότερο ένα ερώτημα ύφους. Με αυτό επιδιώκουμε να διερευνήσουμε το λόγο για τον οποίο ο συγγραφέας επιλέγει να χρησιμοποιήσει μακροπερίοδο λόγο σε αυτό το σημείο, ενώ συγχρόνως είναι μια καλή ευκαιρία να εξοικειωθούν οι μαθητές με αυτό το φαινόμενο της γλώσσας.

Συνεχίζουμε καλώντας τους μαθητές να γράψουν μια δική τους αφήγηση. Προκειμένου να τους διευκολύνουμε τους δίνουμε τα τέσσερα βασικότερα σημεία τα οποία θα πρέπει να περιέχει μια αφήγηση και τους καλούμε να συνεχίσουν την ιστορία που μόλις διάβασαν. Το κείμενο της απάντησης μπορεί να αξιοποιηθεί ποικιλοτρόπως. Δηλαδή, στους πιο αδύνατους μαθητές μπορούμε να δώσουμε αυτό το κείμενο έχοντας αφαιρέσει ορισμένες φράσεις ή προτάσεις και να τους ζητήσουμε να τις συμπληρώσουν οι ίδιοι. Ασφαλώς, η επιθυμητή κατάσταση είναι οι ίδιοι οι μαθητές να γράψουν ένα δικό τους κείμενο.

Το φύλλο εργασίας συνεχίζεται και ολοκληρώνεται με μια άσκηση στην οποία οι μαθητές καλούνται να εντοπίσουν τις βουλητικές και τις τελικές προτάσεις του κειμένου και μια άσκηση στην οποία θα πρέπει να διατυπώσουν τα ρήματα στην Συνοπτική Προστακτική. Ασφαλώς, πριν την πέμπτη άσκηση υπάρχει ένας αναλυτικός πίνακας του σχηματισμού της έγκλισης αυτής, τόσο στην ενεργητική όσο και στη μεσοπαθητική φωνή. Ο πίνακας αυτός θα πρέπει να μελετηθεί και να αξιοποιηθεί ως εξής: όταν κάποιος μαθητής θελήσει να βρει πώς σχηματίζεται ένα ρήμα να καταφύγει σε αυτόν, γνωρίζοντας πώς να τον χρησιμοποιήσει. Σε καμία περίπτωση ο πίνακας δεν ενδείκνυται για απομνημόνευση.

Με όλες αυτές τις ενέργειες επιδιώκουμε την εκπλήρωση των στόχων της παρούσας ενότητας